จุดกำเนิดธนาคารกลางสหรัฐ มาจากอะไร?
รู้หรือไม่ว่า.. กว่าธนาคารกลางสหรัฐจะเกิดขึ้นมา  นครนิวยอร์กเกือบล้มละลาย  ต้นตอของเรื่องนี้เกิดมาจาก คุณ Heinze เจ้าของธุรกิจเหมืองแร่ทองแดง เมื่อ 112 ปีที่แล้ว  แล้วธุรกิจเหมืองแร่ เกี่ยวอะไรกับธนาคารกลางสหรัฐ? ลงทุนแมนจะเล่าให้ฟัง
9 เม.ย. 2562

จุดกำเนิดธนาคารกลางสหรัฐ มาจากอะไร? / โดย ลงทุนแมน
รู้หรือไม่ว่า..
กว่าธนาคารกลางสหรัฐจะเกิดขึ้นมา 
นครนิวยอร์กเกือบล้มละลาย
ต้นตอของเรื่องนี้เกิดมาจาก
คุณ Heinze เจ้าของธุรกิจเหมืองแร่ทองแดง เมื่อ 112 ปีที่แล้ว
แล้วธุรกิจเหมืองแร่ เกี่ยวอะไรกับธนาคารกลางสหรัฐ?
ลงทุนแมนจะเล่าให้ฟัง
คุณ Fritz Augustus Heinze เกิดในเมืองบรุกลิน นครนิวยอร์ก
โดยครอบครัวของเขาเป็นผู้อพยพ คุณพ่อเป็นชาวยิว และคุณแม่เป็นชาวไอร์แลนด์
จุดเริ่มต้นการทำธุรกิจของคุณ Heinze 
เกิดขึ้นหลังจากจบการศึกษาที่ Columbia University's School of Mines
ทั้งๆ ที่ครอบครัวอยากให้เขาศึกษาต่อ 
แต่เขากลับตัดสินใจเริ่มต้นทำงานเป็นวิศวกรเหมืองแร่ ที่รัฐมอนแทนา
หลังจากนั้นไม่นาน
คุณ Heinze ตัดสินใจเริ่มต้นสร้างธุรกิจเหมืองแร่ของตัวเองขึ้นมา..
แต่ปัญหาหลักๆ คือ สมัยนั้นมีสองบริษัทที่เป็นผู้นำในอุตสาหกรรมนี้
ทั้ง William A. Clark และ Marcus Daly ที่ได้รับฉายาเป็น ราชาแห่งแร่ทองแดง
แล้วคุณ Heinze มีกลยุทธ์อย่างไร?
กลยุทธ์แรกคือ การลดชั่วโมงการทำงานของคนงานเหมืองจาก 10 ชั่วโมงเป็น 8 ชั่วโมง 
เรื่องนี้ทำให้คนงานเหมืองในสมัยนั้น ยกย่องว่าเขาเป็น ฮีโร่
กลยุทธ์ที่สอง คือ คุณ Heinze อาศัยช่องว่างทางกฎหมาย
ช่องว่างดังกล่าวทำให้คนงานเหมืองภายใต้บริษัทของเขา
สามารถขุดเหมืองแร่ข้ามอาณาเขตของเหมืองในละแวกใกล้เคียงได้อย่างไม่ผิดกฎหมาย..
ทั้งหมดนี้ทำให้ธุรกิจของคุณ Heinze ในวัย 33 ปีเติบโตอย่างรวดเร็ว
จนในที่สุด เขาสามารถจดทะเบียนบริษัท United Copper Company ที่มูลค่าระดับ 80 ล้านดอลลาร์สหรัฐ และมีกำลังการผลิตแร่ทองแดงประมาณ 18,000 ตันต่อปี
แล้วอุตสาหกรรมทองแดงของเขาไปเกี่ยวอะไรกับ ธนาคารกลางสหรัฐ?
จุดเริ่มต้นของเรื่องนี้เกิดขึ้นนับตั้งแต่วันที่คุณ Heinze เริ่มเข้ามามีบทบาทใน Wall Street..
คุณ Heinze ขยายสำนักงานบริษัท United Copper มาที่นครนิวยอร์ก และเริ่มเข้าสู่แวดวงธุรกิจธนาคาร
เขาเป็นพันธมิตรกับคุณ Charles Wyman Morse ผู้ที่มีตำแหน่งระดับสูงในธุรกิจธนาคารกว่า 13 แห่งในสหรัฐอเมริกา
นอกจากนี้ คุณ Heinze ยังจับมือกับพี่น้องในตระกูลอย่าง คุณ Otto และ Arthur Heinze 
เจ้าของบริษัทหลักทรัพย์
เมื่อความโลภเข้าครอบงำ
หายนะก็เริ่มต้นขึ้น..
เป้าหมายแรกของพี่น้องตระกูล Heinze คือ
การปั่นหุ้นบริษัทตนเอง เพราะเชื่อว่าตระกูลของเขาครอบครองหุ้นส่วนใหญ่ของบริษัท และสามารถสร้างราคาที่สูงกว่าความจริงได้
เมื่อเจ้าของบริษัททุนต่ำ มีปริมาณหุ้นมาก 
การซื้อหุ้นไล่ราคาก็เริ่มต้นขึ้น
พี่น้องตระกูล Heinze มองว่า ถ้ากว้านซื้อหุ้นบริษัทมาในจำนวนมาก
ก็จะสามารถสร้าง Demand หุ้นตัวดังกล่าวได้
และท้ายที่สุดนักเก็งกำไรจะต้องมารับช่วงต่อซื้อหุ้นในราคาที่แพงขึ้น
แต่สิ่งที่คาดการณ์ไว้กลับผิดพลาดทั้งหมด..
เมื่อราคาหุ้นถูกปั่นไปสูง ไม่มีคนมารับช่วงต่อ
ก็เปรียบเสมือนจรวดที่เชื้อเพลิงหมด
ยิ่งขึ้นสูงไปเท่าไร ก็ยิ่งตกลงมาอย่างน่ากลัว
ราคาหุ้นของ United Copper ตกอย่างรุนแรงด้วยแรงขายอย่างหนัก
จากราคาหุ้นละ 62 ดอลลาร์สหรัฐตกลงเหลือเพียง 15 ดอลลาร์สหรัฐในสองวัน
ส่งผลให้ ตระกูล Heinze ขาดทุนมหาศาล..
นอกจากนั้นยังไม่พอ
เรื่องนี้ยังส่งผลกระทบต่อความน่าเชื่อถือของธุรกิจธนาคารในเครือของคุณ Heinze
และเริ่มแผ่วงกว้างไปยังธนาคารอื่นๆ
และหนึ่งในนั้นก็คือบริษัท Knickerbocker Trust ซึ่งเป็นบริษัททรัสต์ที่ใหญ่สุดเป็นอันดับ 3 ของนครนิวยอร์ก และมีความเชื่อมโยงกับการปั่นหุ้น United Copper โดยตรง
เมื่อความน่าเชื่อถือหมดไป
ความกลัวเริ่มเข้ามาแทนที่..
ประชาชนทั่วไปจึงเริ่มถอนเงิน ถอนการลงทุน
เพราะกังวลว่าธนาคารอื่นๆ อาจเป็นแบบธุรกิจตระกูล Heinze
ในที่สุดบริษัท Knickerbocker Trust ก็ล้มละลายในปี 1907 
เรื่องนี้จึงกลายเป็นเหตุให้ธนาคารในภูมิภาคอื่นๆ พากันถอนเงินสดสำรองออกจากธนาคารในนครนิวยอร์ก
ความกังวลทวีคูณจนกลายเป็นการแห่ถอนเงินทั่วประเทศ จนระบบสถาบันการเงินขาดสภาพคล่อง 
ส่งผลให้หลายธุรกิจ และธนาคารล้มละลาย
เรื่องราวทั้งหมดนี้เกิดขึ้นในระยะเวลาเพียง 3 สัปดาห์ เรียกกันว่า “วิกฤติการเงินปี 1907” หรือ 
“วิกฤตินิกเกอร์บอกเกอร์”
อย่างไรก็ตามก่อนที่เหตุการณ์นี้จะรุนแรงขึ้น
นักการเงินที่ชื่อว่า John Pierpont Morgan หรือ ทุกคนเรียกกันว่า J.P. Morgan ได้ใช้เงินของเขาเข้ามาอุ้มสถาบันการเงินโดยเขาตัดสินใจซื้อพันธบัตรของนครนิวยอร์กมูลค่ากว่า 30 ล้านดอลลาร์สหรัฐ เพื่อไม่ให้นครนิวยอร์กล้มละลาย
รวมทั้งยังโน้มน้าวให้นักการเงินคนอื่นๆ ทำเช่นเดียวกัน เพื่อรักษาเสถียรภาพทางการเงินโดยรวมเอาไว้..
ภายหลังเหตุการณ์นี้จึงนำมาสู่การศึกษา และพัฒนาแนวทางระบบควบคุมเงินสำรองของสถาบันการเงินในสหรัฐอเมริกา
จนกระทั่งปี 1913 รัฐสภาผ่านรัฐบัญญัติระบบธนาคารกลาง และสถาปนาระบบธนาคารกลางสหรัฐ ซึ่งมีชื่อว่า Federal Reserve System หรือที่เราเรียกสั้นๆ ว่า Fed ในปัจจุบัน นั่นเอง..
เรื่องนี้ให้ข้อคิดอะไรเรา?
การโกงหรือการทุจริต ไม่เคยทำให้ใครยั่งยืน
ในวันที่ทุกอย่างเป็นใจ สิ่งที่ได้รับอาจเป็นกำไร
แต่ในวันที่ทุกอย่างถูกเปิดเผย
ผลตอบแทนที่ได้อาจจะเป็นความเสียหายที่ประเมินมูลค่าไม่ได้..
และ สิ่งที่เราทำอาจไปมีผลกระทบต่อคนอื่นที่ไม่ได้เกี่ยวข้อง
และ เมื่อมีปัญหาเกิดขึ้น
ทุกคนก็ควรร่วมหาวิธีป้องกันไม่ให้เกิดขึ้นอีกในอนาคต
เหมือนที่ประเทศสหรัฐอเมริกาได้ก่อตั้ง Fed ขึ้นมา
ซึ่ง Fed ก็มีบทบาทที่สำคัญสำหรับ วิกฤติเศรษฐกิจของสหรัฐอเมริกา ในเวลาต่อมาอีกหลายครั้ง..
----------------------
รู้ไหม ธนาคารไหนใหญ่ที่สุดในโลก ดูได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-